2020ko Eusko Legebiltzarrerako hauteskundeak

2020ko Eusko Legebiltzarrerako hauteskundeak 2020ko uztailaren 12an egin ziren. 2020ko apirilaren 5ean egitekoak ziren, XII. legealdiko 75 legebiltzarkideak hautatzeko. 2020ko otsailaren 4an Iñigo Urkullu lehendakariak hauteskunde aurrerapena eztabaidatu zuen gobernu kontseiluan, aurrerapenerako lege eskakizuna betez. Horrek hauteskundeen iragarpenari buruzko espekulazioa piztu zuen eta apirilaren 5ean egin zitezkeela eman zuten aditzera zenbait komunikabidek.  2020ko otsailaren 10ean egindako agerraldian data hori baieztatu zuen lehendakariak.

Alabaina, martxoaren 11n lehendakariak Jaurlaritza hauteskundeak mantentzea edo ez legalki aztertzen ari zela jakinarazi zuen, koronabirusaren agerraldiak Euskal Herrian izandako hedapena zela eta. Edonola ere, ez dago hauteskundeak atzeratzearen aurrekaririk eta "lege hutsune" horren ondorioz ez dago argi nola jokatu beharko litzatekeen. Adituek aipatutako aukeren artean lehendakariaren dekretu bat legoke. Eusko Jaurlaritzak osasun larrialdia eta Espainiako Gobernuak alarma egoera ezarri ondoren, martxoaren 16an, alderdi guztiek hauteskundeak atzeratzea erabaki zuten. Lehendakariaren dekretu batek deialdia atzeratu zuen, eta egoera hobetzean beste dekretu baten bidez zehaztu zuen data berria.

Aurrekariak

Hauteskunde sistema 
Eusko Legebiltzarreko 75 parlamentariak 3 hauteskunde barrutitan aukeratzen dira. Hauteskunde barrutiek —Araba, Bizkaia eta Gipuzkoa— 25na kide hautatzen dituzte, D'Hondt metodoaren bidez eta zerrenda itxi bidezko sistema proportzionalarekin.

Boza isilpekoa da. Hauteskunde barruti bakoitzean, boz kopuruan % 3 baino gehiago lortzen duten alderdi politikoek bakarrik lortzen dute ordezkaritza legebiltzarrean.

Hauteskunde data 
Eusko Legebiltzarreko legealdiak aurreko hauteskundek izan eta lau urte igaro ondoren amaitzen dira, hauteskundeak aurreratzea erabaki ezean. Hauteskunde deialdiaren dekretua legebiltzarra disolbatu baino 25 egun lehenago argitaratu behar da Euskal Herriko Aldizkari Ofizialean, eta hauteskundeak handik 54 egunetara izaten dira. Aurreko hauteskundeak 2016ko irailaren 25ean izan ziren, beraz legealdia 2020ko irailaren 25ean bukatuko da. Hauteskundeen dekretua beranduenez 2020ko irailaren 1ean argitara daiteke, eta 54 eguneko epea kontuan izanik 2020ko urriaren 25a da azken data posiblea.

Eusko Jaurlaritzako lehendakariak hauteskundeak nahi duenean aurreratzeko ahalmena du, gaia gobernu kontseiluan eztabaidatu ondoren. Legebiltzarreren eratze-bilkuraren ondoren 60 egun igaro eta oraindik lehendakaririk hautatu ez bada hauteskundeen errepikapen automatikoa gertatzen da.

2020ko otsailaren 4ean Iñigo Urkulluk berehala hauteskundeak aurreratzea aztertzen ari zela jakin zen, gaia gobernu kontseiluan atera zuenean, eta apirilaren 5a jo zen data seguruenetzat. Hauteskundeak aurreratzeko arrazoien artean urtarrilaren 29an Quim Torra Kataluniako Generalitateko presidenteak egindako iragarpena dago, Urkullu eta EAJk Kataluniako eztabaidak euskal kanpainan ahalik eta gutxien eragiteko nahia baitute.

Otsailaren 7ko osoko bilkurak galdetuta, Urkulluk ez zuen argitu ea datorren egunetan legebiltzarra disolbatzeko asmoa zuen, eta oposizioko alderdiei "orain eta etorkizunean" ahalik eta lege gehien onartzeko deia egin zien. Jaurlaritzako iturriek adierazi zuten hauteskundeak apirilaren 5era aurreratuz gero otsailaren 11n argitaratuko zela Euskal Herriko Aldizkari Ofizialean, eta beraz egun horretan bertan egingo litzatekeela aurrerapenaren iragarpena. Otsailaren 10ean Urkulluk prentsaurrekoa iragarri zuen arratsaldeko lauretarako, eta hauteskundeak apirilaren 5ean egingo zirela iragarri zuen.

Legebiltzarraren egoera 
Honako hau zen XI. legealdiko Eusko Legebiltzarreren egoera haren desegitearen uneanː

Egutegia 
Jarraian hauteskundeetako data garrantzitsuak ageri diraː

 Otsailak 10ː Lehendakariak hauteskundeen deialdiko dekretua sinatzen du, gobernu kontseiluan gaia landu ondoren.
 Otsailak 11ː Euskal Herriko Agintaritzaren Aldizkarian (EHAA) Eusko Legebiltzarra desegin eta hauteskundeetarako deia egiten duen dekretua argitaratzen da.
 Otsailak 14ː Lurralde historikoetako eta eskualdeetako hauteskunde-batzordeak eratzen dira.
 Otsailak 21ː Koalizioan aurkeztu nahi duten alderdi edota federazioek hauteskunde-batzordea jakinarazteko azken eguna.
 Martxoak 2ː alderdiek, federazioek, koalizioek edota hautesle-taldeek hautagaitzak hauteskunde-batzordeei aurkezteko azken eguna.
 Martxoak 4ː aurkeztutako hautagaitzen behin-behineko zerrenda argitaratzen da EHAAn.
 Martxoak 7ː Atzerrian bizi diren Egoiliarren Hautesle Erroldako (AEHE) hautesleek eta atzerrian aldi baterako bizi direnek botoa eskatzeko azken eguna.
 Martxoak 8ː alderdiek, federazioek, koalizioek edota hautesle-taldeek aurkeztutako hautagaitzetan egon daitezkeen akatsak zuzentzeko azken eguna.
 Martxoak 9ː hautagaitzen aldarrikapen ofiziala.
 Martxoak 10ː aldarrikatutako hautagaitzen zerrendak EHAAn argitaratzen dira.
 Martxoak 16ː Urkullu lehendakariak hauteskundeak atzeratuko direla iragartzen du, koronabirusaren pandemia dela eta.
 Martxoak 17ː Hauteskunde deialdia indarrik gabe uzten duen dekretua argitaratzen da EHAAn, lehendakariak sinaturik.
 Martxoak 20ː Hauteskunde kanpainaren hasiera.
 Martxoak 26ː Posta bidezko botoa eskatzeko azken eguna.
 Martxoak 31ː Inkestak argitaratzeko debekua indarrean sartzen da, eta AEHEko hautesleek posta bidez bozkatzeko azken eguna.
 Apirilak 1ː Posta bidezko botoa eta aldi baterako atzerrian dauden hautesleen botoa bidaltzeko azken eguna.
 Apirilak 3ː Hauteskunde kanpainaren azken eguna eta AEHEko hautesleek dagokien bulego kontsularrean botoa emateko azken eguna.
 Apirilak 4ː Gogoeta-eguna, hauteskunde kanpaina egiteko 24 orduko debekua.
 Apirilak 5ː Bozketa eguna (hauteslekuak goizeko bederatzietan ireki eta iluntzeko zortziretan ixten dira, ordu horretan botoa emateko ilaran zain dauden hautesle guztiek botoa eman ondoren). Botoen behin-behineko zenbaketa hauteslekuak itxi eta berehala hasten da.
 Apirilak 10ː Botoen zenbaketa orokorra, AEHEko botoak barne.
 Apirilak 14ː Dagokien hauteskunde-batzordeek botoen zenbaketa orokorraren berri emateko azken eguna.
 Apirilak 25ː Dagokien hauteskunde-batzordeek legebiltzarkide hautetsiak aldarrikatzeko azken eguna.
 Maiatzak 2ː Behin-betiko emaitzak EHAAn argitaratzeko azken eguna.
 Maiatzak 19ː Hauteskunde deialdiko dekretu berria argitaratzen da EHAAn, lehendakariak sinatua, gobernu kontseiluan gaia landu ondoren.
 Maiatzak 20ː Lan, zerbitzu edota proiektu publikoen inaugurazio ekitaldiak egiteko debekua indarrean sartzen da.
 Maiatzak 25ː Lurralde historikoetako eta eskualdeetako hauteskunde-batzordeak eratzen dira.
 Maiatzak 29ː Koalizioan aurkeztu nahi duten alderdi edota federazioek hauteskunde-batzordea jakinarazteko azken eguna.
 Ekainak 8ː alderdiek, federazioek, koalizioek edota hautesle-taldeek hautagaitzak hauteskunde-batzordeei aurkezteko azken eguna.
 Ekainak 10ː aurkeztutako hautagaitzen behin-behineko zerrenda argitaratzen da EHAAn.
 Ekainak 13ː Atzerrian bizi diren Egoiliarren Hautesle Erroldako (AEHE) hautesleek eta atzerrian aldi baterako bizi direnek botoa eskatzeko azken eguna.
 Ekainak 14ː alderdiek, federazioek, koalizioek edota hautesle-taldeek aurkeztutako hautagaitzetan egon daitezkeen akatsak zuzentzeko azken eguna.
 Ekainak 15ː hautagaitzen aldarrikapen ofiziala.
 Ekainak 16ː aldarrikatutako hautagaitzen zerrendak EHAAn argitaratzen dira.
 Ekainak 26ː Hauteskunde kanpainaren hasiera.
 Uztailak 2ː Posta bidezko botoa eskatzeko azken eguna.
 Uztailak 7ː Inkestak argitaratzeko debekua indarrean sartzen da, eta AEHEko hautesleek posta bidez bozkatzeko azken eguna.
 Uztailak 8ː Posta bidezko botoa eta aldi baterako atzerrian dauden hautesleen botoa bidaltzeko azken eguna.
 Uztailak 10ː Hauteskunde kanpainaren azken eguna eta AEHEko hautesleek dagokien bulego kontsularrean botoa emateko azken eguna.
 Uztailak 11ː Gogoeta-eguna, hauteskunde kanpaina egiteko 24 orduko debekua.
 Uztailak 12ː Bozketa eguna (hauteslekuak goizeko bederatzietan ireki eta iluntzeko zortziretan ixten dira, ordu horretan botoa emateko ilaran zain dauden hautesle guztiek botoa eman ondoren). Botoen behin-behineko zenbaketa hauteslekuak itxi eta berehala hasten da.
 Uztailak 17ː Botoen zenbaketa orokorra, AEHEko botoak barne.
 Uztailak 21ː Dagokien hauteskunde-batzordeek botoen zenbaketa orokorraren berri emateko azken eguna.
 Abuztuak 1ː Dagokien hauteskunde-batzordeek legebiltzarkide hautetsiak aldarrikatzeko azken eguna.
 Abuztuak 7ː Behin-betiko emaitzak EHAAn argitaratzeko azken eguna.
 Legebiltzarraren eratze-bilkura legebiltzarkide hautetsien herena akreditatu eta 15 egunetara egin behar da beranduenez.

Hautagaitzak 
Hauek dira hauteskundeetara aurkeztu ziren alderdi zein aliantza nagusiakː
2018ko abuztuan Pili Zabalak, Elkarrekin Podemos aliantzako buruak, legegintzaldi amaieran politika utziko zuela adierazi zuen, eroso sentitzen ez zelako. Hauteskundeen aurretik Equo Berdeak alderdiak ez zuela koalizioa errepikatuko jakinarazi zuen, 2019ko azaroko hauteskunde orokorretan Mas Paísekin batu ondoren Pablo Iglesiasek ezarritako "betoagatik".

2020ko otsailaren 10ean PPko zuzendaritzak, hasieran zalantzak erakutsi arren, Alfonso Alonso Euskadiko PPko presidentea izendatu zuen lehendakarigai. Otsailaren 19an PP eta Cs-ek koalizio-akordioa lortu zutela iragarri zen. Akordio horrek hautsak harrotu zituen Euskadiko Alderdi Popularraren baitan, zuzendaritzari elkarrizketetatik kanpo utzi izana leporatuz. Talka honen harira Pablo Casado PPko presidenteak Alonsoren hautagaitza ezeztatzea erabaki zuen, eta haren ordez Carlos Iturgaiz izendatu zuen koalizioaren lehendakarigai otsailaren 23an.

Herrialde bakoitzeko zerrendaburuak 
Euskal Autonomia Erkidegoa osatzen duen herrialde edo lurralde historiko bakoitza hauteskunde-barruti bat da. Taula honetan lurralde horietako bakoitzeko zerrendaburuak ageri dira; lehendakarigaiak letra lodiz adierazita.

Testuingurua

2016-2020ko Jaurlaritza eta aliantzak 
2012ko hauteskundeen ondoren Iñigo Urkullu lehendakari izendatua izan zen, EAJk soilik osatutako jaurlaritza zuzenduz. 2013ko irailean EAJ eta PSE-EEk egonkortasun politikorako eta aurrekontuetarako akordioa sinatu zuten, eta 2015eko udal eta foru hauteskundeen ondoren instituzio horietan elkarrekin gobernatzea adostu zuten. Une horretan akordioa 2016ko hauteskundeen ondoren eratuko zein jaurlaritzarako lehen pauso gisa ikusi zuten askok. Hauteskundeen ondoren alderdi irabazleak, EAJk, gainerako alderdi guztiekin egin zituen bilerak, baina asteak igaro ahala gobernu bideragarria EH Bildu edo PSE-EErekin baino ez zutela aurreikusten adierazi zuten. Azkenean PSE-EErekin koalizio gobernua osatzea adostu zuen, jeltzale eta sozialisten lehen koalizio gobernua osatuz 18 urteren ondoren.

Jaurlaritza babesten zuten alderdiak gutxiengoan zeuden legebiltzarrean, beraz gainerako alderdiekin akordioak bilatu behar izan zituzten legeak zein aurrekontuak onartzeko. Lehen bi urteetan aurrekontuak PPren abstentzioari esker atera zituzten aurrera, baina 2018ko aurrekontuen luzapena onartu behar izan zen PPk babesa ukatu eta EH Bildurekin bideratutako negoziaketak huts egin zuenean. 2020 aurrekontuak, ordea, Elkarrekin Podemosi esker onartu ziren. Halaber, legealdian zehar 26 lege onartu ziren, 18 jaurlaritzaren ekimenez, baina jaurlaritzak legegintzaldi-planetan sartutako 30 legeetatik 8 baino ez ziren onartu.

Hauteskundeak deitzean Urkullu lehendakariak gehiengo osoko jaurlaritza eratzea ezarri zuen helburu gisa. Era horretan, EAJ eta PSEk elkarrekin gehiengo osoa eskuratuz gero koalizio gobernua berrituko dutela ia ziurtzat ematen da. Elkarrekin Podemosek ezkerreko gobernu bat osatzearen alde egin du, EH Bildu eta PSErekin batera, Irungo udalean hiru alderdiek egindako ituna adibide gisa jarriz. Hala ere, EH Bildu zein PSEko ordezkariek adierazi dute zail ikusten dutela bien arteko gobernu-ituna.

Zaldibarko zabortegia 

2020ko otsailaren 6an luizia gertatu zen Zaldibarko zabortegian, bi langile harrapatuz eta hainbat orduz AP-8 autobidea kolapsatuz. Luizia gertatu eta hurrengo egunetan zabortegiak su hartu zuen eta kutsadura maila altuak detektatu ziren inguruko herrietan. Gertaera honek oihartzun politiko handia izan zuen. Jaurlaritzak krisi mahaia jarri zuen abian, eta Urkullu lehendakariak "eszenifikazioa soilik" bilatzen zuen presentziarik nahi ez zuela erantzun zien zabortegia ez bisitatzeagatik jaso zituen kritikei.

Oposizioko alderdi guztiek kritikatu zuten jaurlaritzaren kudeaketa. EH Bilduk gobernua "ezkutatuta" egon zela salatu zuen, eta ikuskaritza lanak ondo egin ez izana zein kudeaketaren deskoordinazioa deitoratu zituen. Elkarrekin Podemosek segurtasunaren eta lan osasunaren arloan egindako kudeaketa zein herritarrei informazioa era "inprobisatuan" eman izana salatu zituen. Alderdi Popularrak "ezikusiarena" egitea leporatu zion jaurlaritzari, "egia eta gardentasunaren" beharra azpimarratuz.

Otsailaren 18an lehendakariak eta lau sailburuk (Iñaki Arriola, Estefania Beltran de Heredia, Maria Jesus San Jose eta Nekane Murgak) agerraldia egin zuten Eusko Legebiltzarreko Diputazio Iraunkorrean. Maddalen Iriartek (EH Bildu) gobernua "gaindikatua" egon zela adierazi zuen, "enpatia-eza, koordinazio-eza eta gardentasun-eza" gaitzetsiz. Lander Martinezek (Elkarrekin Podemos) administrazioak egindako akatsak eta Urkulluren "lidergorik eza" deitoratu zituen, eta Alfonso Alonsok (PP) "erantzukizuna ezkutatu" zela adierazi zuen. EAJ eta PSE-EEko ordezkariek “sufrimendua” hauteskunde “interesekin” erabili izana egotzi zioten oposizioari, "batasunaren alde" lan egin beharrean "zatiketa" bilatu zutela adieraziz.

Jaurlaritzak "larrialdi-baliabide guztiak mobilizatu" eta krisi-mahai operatiboa "segituan" eratu zela adierazi zuen, eta "elkartasuna" agertu zien desagertutakoen gertukoei. Era berean Verter Recycling enpresaren kudeaketa zein komunikazioan hutsak egon zirela deitoratu zuten sailburuek, eta Jaurlaritzak enpresa fiskaltzaren aurrean salatu zuen. Lehendakariak autokritika egin eta operatiboan "egin ahal izandako" akatsak "asko sentitzen" zituela adierazi zuen, zabortegiaren jabetza eta kudeaketa pribatuak zirela azpimarratu zuen eta jaurlaritzaren lehentasuna langileen gorpuak aurkitzea zela esan zuen.

Europako Batzordeak kezka erakutsi zuen eta zabortegian "huts larriak" zeudela kritikatu zuen, PP eta Ciudadanoseko hainbat eurodiputaturen galderei erantzunez. Lehendakariak Batzordearen iritzia jaurlaritzaren kudeaketaren eta erantzunaren berri izan gabe eman izana kritikatu zuen. 2020ko ekainean Ertzaintzak zabortegiaren kudeaketan "kriminalitate zantzuak" ikusi zituela jakin zen.

Analista politikoen arabera, hauteskundeetan eragingo zuen faktore nagusietako bat Zaldibarko zabortegiaren krisia izango zen. Alabaina, Jaurlaritzako alderdiek ez zuten babesik galdu inkestetan, eta hauteskundeen atzerapenak zein koronabirusaren pandemiak auzia lehen plano politikotik kendu zuten.

Koronabirusa eta data atzerapena

Data berria

Hauteskunde kanpaina

Alderdien leloak

Debateak

Kanpainaren bilakaera 
Hauteskunde kanpaina ekainaren 26an hasi zen, baina alderdiek lehen ekitaldiak ekainaren 25eko iluntzean egin zituzten. EAJk Gernikako Batzarretxean hasi zuten kanpaina, Leixuri Arrizabalaga, Bakartxo Tejeria, Iñigo Urkullu eta Andoni Ortuzarrek parte hartu zuten ekitaldian. EH Bilduren hasiera ekitaldia Gasteizko Plaza Berrian egin zen, Jasone Agirre, Mikel Otero, Maddalen Iriarte eta Arnaldo Otegik gidaturik. Elkarrekin Podemosek Gasteizko Europa Biltzar Jauregian egindako aurkezpenean Pilar Garridok, Isabel Saludek eta Miren Gorrotxategik hartu zuten parte. PP+Cs koalizioak ere Gasteizen egin zuen lehen ekitaldia, Carlos Iturgaiz, Carmelo Barrio, Muriel Larrea eta Luis Gordillorekin. PSE-EEk Bilboko Areatzan egindako ekitaldian Idoia Mendia, Eneko Andueza eta Gloria Sánchez hautagaiez gain Espainiako Gobernuko Carmen Calvok ere hartu zuen hitza.

Sostenguak 

Egunkariek, norbanakoek zein talde ezberdinek hautagaitza ezberdinak babestu zituzten hauteskundeetan.

Inkestak 
Ondorengo taulak alderdi bakoitzaren boto-estimazioak biltzen ditu, lehenik berrikien egindako inkestak erakutsiz, bakoitzaren datu bilketarako datak aintzat hartuz argitaratze-data beharrean. Datu bilketen datak ezezagunak diren kasuetan argitaratze-data adierazten da. Inkesta bakoitzeko ehunekorik handiena dagokion alderdiaren kolorearekin adierazita dago. Inkesta bakoitzean lehen alderdiak bigarrenari ateratzen dion ehunekoaren aldea ere ageri da. Alderdi bakoitzari dagozkion aulkien estimazioak boto-ehunekoaren azpian ageri dira letra txikiagoarekin. Eusko Legebiltzarrean 38 aulki behar dira gehiengo osorako.

Inkestak hauteskunde emaitzaren erakusgarri ona izan ziren. Orokorrean, ikestatzaile guztiek gutxietsi zuten EhBildu eta, aldiz, Elkarrekin Podemosentzat lortutakoa baino emaitza hobea aurreikusi zuten.

 = Inkestak argitaratzeko debekuaren ondoren burututako inkesta.

Parte-hartzea

Emaitzak

Laburpena 

a 2016ko PPren emaitzekiko, Cs-ek ez baitzuen eserlekurik lortu.

Emaitza orokorrak

Lurralde bakoitzeko emaitzak

Laburpena

Araba

Bizkaia

Gipuzkoa

Udalerriz udalerri

Alderdiaren arabera

Eusko Alderdi Jeltzalea

Euskal Herria Bildu

PSE-EE

Elkarrekin Podemos

PP+Cs

Hautatutako legebiltzarkideak

Araba 

 EAJ (9)ː Iñigo Urkullu, Jone Berriozabal, Jose Antonio Suso, Luis Javier Telleria, Rakel Molina, Estibaliz Larrauri, Unai Grajales, Joseba Diez eta Laura Perez.
 EH Bildu (6)ː Mikel Otero, Eva Blanco, Josu Estarrona, Maria Garde, Unai Fernandez de Betoño eta Miren Itxaso Etxebarria.
 PSE-EE (4)ː Gloria Sanchez, Juan Carlos Prieto, Maria Jesus San Jose eta Alberto Alonso.
 PP+Cs (3)ː Carmelo Barrio (PP), Laura Garrido (PP) eta Jose Manuel Gil (Cs).
 EP-IU (2)ː Gustavo Angulo (Ahal Dugu) eta Iñigo Martinez (Ezker Anitza).
 Vox (1)ː Maria Amaya Martinez.

Bizkaia 

 EAJ (12)ː Leixuri Arrizabalaga, Josu Erkoreka, Iñigo Iturrate, Alaitz Zabala, Maitane Ipiñazar, Jon Aiartza, Mikel Arruabarrena, Jon Andoni Atutxa, Itxaso Berrojalbiz, Gorka Alvarez, Irune Zuluaga eta Nerea Lupardo.
 EH Bildu (6)ː Jasone Agirre, Iker Casanova, Maria Paz Garcia, Leire Pinedo, Julen Arzuaga eta Ikoitz Arrese.
 PSE-EE (3)ː Idoia Mendia, Jose Antonio Pastor eta Sonia Perez.
 EP-IU (2)ː Miren Gorrotxategi (Ahal Dugu) eta Isabel Gonzalez (Ahal Dugu).
 PP+Cs (2)ː Carlos Iturgaiz (PP) eta Luis Gordillo (Cs).

Gipuzkoa 

 EAJ (10)ː Bakartxo Tejeria, Maria Eugenia Arrizabalaga, Joseba Egibar, Arantxa Tapia, Irune Berasaluze, Kerman Orbegozo, Iñaki Agirre, Maialen Gurrutxaga, Aitor Urrutia eta Eva Juez.
 EH Bildu (9)ː Maddalen Iriarte, Nerea Kortajarena, Arkaitz Rodriguez, Miren Lore Martinez, Ander Rodriguez, Ibai Iriarte, Oihana Etxebarrieta, Eraitz Saez de Egilaz eta Rebeka Ubera.
 PSE-EE (3)ː Eneko Andueza, Susana Corcuera eta Iñaki Arriola.
 EP-IU (2)ː David Soto (Ahal Dugu) eta Jon Hernandez (Ezker Anitza).
 PP+Cs (1)ː Muriel Larrea (PP).

Lehendakaria aukeratzea

Oharrak

Erreferentziak

Kanpo estekak 

2020 Euskal Herrian
Eusko Legebiltzarrerako hauteskundeak